**ΔΙΚΗΓΟΡΙΚΟΣ ΣΥΛΛΟΓΟΣ ΑΘΗΝΩΝ**

**ΔΕΛΤΙΟ ΤΥΠΟΥ**

**6-2-2015**

**Eπιτυχία για τους Ελληνες δικηγόρους**

Νέος Πρόεδρος της Επιτροπής «Access to Justice» («Πρόσβαση στη Δικαιοσύνη»), του Συμβουλίου των Δικηγορικών Συλλόγων της Ευρώπης (CCBE), αναλαμβάνει ο κ. **Παναγιώτης Περάκης**, μέλος του Δ.Σ. του ΔΣΑ και επικεφαλής της ελληνικής Αντιπροσωπείας στη CCBE, με Αντιπρόεδρο τη Dominika Stępińska-Duch από την Πολωνία.

Η Επιτροπή Access to Justice έχει στην αρμοδιότητα της την αντιμετώπιση κρίσιμων θεμάτων πολλά από τα οποία παρουσιάζουν ιδιαίτερο ελληνικό ενδιαφέρον, όπως η διευκόλυνση και διασφάλιση του δικαιώματος των πολιτών για πρόσβαση στη Δικαιοσύνη, η διαμεσολάβηση και οι άλλες εναλλακτικές μορφές επίλυσης διαφορών, τα προγράμματα Νομικής Βοήθειας, το κόστος πρόσβασης στη Δικαιοσύνη, ο ΦΠΑ και άλλα.

Ας σημειωθεί ότ ι η CCBE, στην οποία συμμετέχουν 42 χώρες και εκπροσωπούνται περισσότεροι από 1 εκατομμύριο δικηγόροι, αποτελεί τον θεσμικό συνομιλητή της Ε.Ε., του Συμβουλίου της Ευρώπης και όλων των διεθνών Οργανισμών.

Ο κ. **Περάκης,** αφού εξέφρασε τις ευχαριστίες του προς το Προεδρείο της CCBE, δήλωσε ότι η ανάθεση αυτών των τόσο σημαντικών καθηκόντων αποτελεί τιμή για όλους τους έλληνες δικηγόρους και μεγάλη ευθύνη για τον ίδιο, στην οποία θα προσπαθήσει με όλες του τις δυνάμεις να ανταποκριθεί.